Almindelig tørvemos danner kraftige, op til 25 cm lange og lysegrønne til lysebrune planter. De centrale stængler er runde i tværsnit og måler 0,6-1,2 mm i diameter. Deres overhud (hyalodermis) er trelaget og rig på spiralformede fibre. De bredt afrundede til kantede stængelblade har en smal rand. På den centrale stængel sidder hoveder, bestående af 3-6 grene. Deres spidser er tydeligt farvede og knopagtige. De bærer ofte nogle mere eller mindre blege sidegrene, sådan at hovederne tilsammen kan minde om blomsterstanden hos edelweiss. De ægformede, hule blade er 1-2 mm brede og består af et netværk af trekantede, grønne celler, der er kendetegnet ved porer og spiraler. Sporekapslerne er næsten helt kuglerunde.